als_Latn dik_Latn sag_Latn
“Ebu Bekr Al Albanij”, është një përdorues i facebook’ut, i cili së fundi ka njoftuar për vrasjen e disa shqiptarëve që po luftonin në krah të Shtetit Islamik (ISIS), organizatës terroriste, e cila vepron në Siri e Irak që nga ramazani i viti 2014 e shpallur si “Halifeti Islam”(Kalifat). Ky i ri që duket të jetë shqiptar nga Maqedonia lajmëroi edhe për vdekjen e njërit prej terroristëve më të kërkuar shqiptar, Lavdrim Muhaxherit, si dhe vdekjen e Bilallit, vëllait të liderit tjetër të shqiptarëve në ISIS, Ridvan Haqifit.
Gazeta Express ka provuar që të vërë kontakt me të për komente shtesë rreth lajmërimeve të tij, por i njëjti ende nuk është përgjigjur.
Pas tij vdekjen e kosovari Muhaxheri, i kërkuar edhe nga Interpoli për vepra terroriste, e ka njoftuar edhe një familjar i tij, Bajram Muhaxheri, por as ai ende nuk është përgjigjur për Gazetën Express.
Shqiptarit, terroristit më të kërkuar në botë, vdekja thuhet se i erdhi nga qielli. Nga aeroplanët pa pilotë amerikanë.
Vdekja e tij tash e ka njoftuar edhe Bashkësia Islame e Kosovës (BIK) dhe këtë për Express e ka konfirmuar Florim Neziraj, Kryetar i BIK në Kaçanik.
“Ne e kemi bërë njoftimin si BIK që ka vdekur Lavdrim Muhaxheri. Kjo ishte kërkesë e familjes së tij dhe jo që ne kemi ndonjë informacion tjetër. Ky njoftim ishte më shumë që të njoftohen qytetarët se e pamja vazhdon për të në pesë ditët e ardhshme”,ka thënë për Express Neziraj.
E konfirmuar nga familja, BIK’u dhe e pa mohuar nga Policia e Kosovës vdekja e Muhaxherit kësaj here duket të jetë e vërtetë dhe ky dyshim në vdekjen e tij është krejt legjitim kur dihet se edhe herë të tjera ishte njoftuar se ai u vra, por doli të kenë qenë lajm i rrejshëm.
Në gushtin e vitit të kaluar ishte njoftuar nga televizioni kurd, KNNC, se u vra Muhaxheri. Lajmi doli të jetë i rremë edhe një herë të dytë kur u njoftua se është vrarë Muhaxheri, një xhihadist që u rrit në periferi të Kaçanikut, në lagjen “Dushkajë”.
Të enjten familjarë të tij në këtë lagje nuk kanë qenë aspak miqësorë me gazetarët që u interesuan për konfirmonin e vdekjes së tij. Ata refuzuan që të prononcohen për Express po ashtu.
E tillë kishte qenë pritja ndaj ekipit të Express, me refuzim, edhe korrikun e viti 2014 kur gazeta botoi një reportazh për rrugën që e çoi Muhaxherin nga një zonë rurale të një qyteti kufitar të Kosovës në qendrën e terrorit botëror, në Raka të Sirisë e përkrah ISIS’it.
Siç pati raportuar Express, Muhaxheri ishte interesuar për religjionin dhe për vetë grupet ekstremiste krejt vonë në jetën e tij, pas viti 2010 dhe atë me takime me imamë radikalë shqiptarë nga Maqedonia. Më vonë ai hapi edhe një OJQ’ të tij të paregjistruar në institucionet përkatëse, ‘Rinia Islame Kaçanik”, në të cilën ai do të sillte imamë radikalë pos nga Maqedonia, edhe nga Kosova për të ligjëruar tek të rinjtë kaçanikas dhe rezultoi një pjesë e mirë e drejtuesve të kësaj shoqate të Muhaxherit u bënë pjesë e ISISit më vonë.
Shoqata e Muahxerit ishte ndarë nga shoqata tjetër islamike “Parimi”, anëtarë të së cilës po ashtu do të përfundonin në llogoret e luftës në Irak e Siri, por në krahun e kundërt ët ISIS’t, në ‘Xhabhatu Al-Nusra, krahu zyrtar i Al-Kaidës deri vonë, kur u pavarësua si organizatë me qendër në Siri.
Gjatë kohës sa ishte aktiv në ‘shoqërinë civile” Lavdrim Muhaxeri, siç pati raportuar Express, fillimisht u inkuadrua në luftën në Siri, pastaj në ramazanin e viti 2013 u kthye në Kosovë. Ai, atë vit u bë edhe pjesë e aktiviteteve të BIK në Kaçanik, por pastaj do të shkonte dhe një herë në ISIS për të mos u kthyer më i gjallë. Së paku sipas deklarimeve të familjes se ai është vrarë.
Por, si ndodhi që Lavdrim Muhaxheri, një 28 vjeçar nga Kosova u bë shpejt pjesë e propagandës së njërës nga organizatat terroriste më brutale në botë?
Ai fillimisht gëzonte guximin për t'u prononcuar në media sociale, si youtube e facebook, ku filloi propagandën e parë pro-terrorizmit.
Muhaxheri zotëronte gjuhën angleze, si një ish-punonjës i kampit amerikan të KFOR’it në Ferizaj, “Bondsteel”, dhe më vonë është prezantuar duke folur një arabishte të rrjedhshme.
Ky i ri nga Kosova u bë edhe fytyra zyrtare e Shtetit Islamik në promovimin e valutës së tyre monetare, dinarit të artë, në spotet e tyre propagandistike.
Para këtyre videove për “ekonominë e ISIS”, Muhaxheri kishte qenë një nga figurat kryesore për të shpërndarë terrorin e ISIS’t dhe të dallueshme për opinionin shqiptar ishin rastet kur ai publikoi në facebook’un e tij fotografi duke prerë në fyt një fëmijë, dhe më vonë edhe duke vrarë me armë anti-tank një tjetër të ri në zonat e kontrolluara nga ISIS.
Muhaxheri ishte bërë pjesë e projekteve propagandistike të ISIS fill pasi që ai ishte zëvendësuar në pozitën e liderit të “xhematit shqiptar” në brigadën e të huajve në ISIS, pozitë që në gjysmën e 2014 do ta merrte Ridvan Haqifi, një ish-imam i BIK’ut nga Gjilani, dhe nxënës personal Zekirja Qazimit , imamit tjetër të BIK që u dënua me 10 vite burg për rekrutim terroristësh dhe vepra tjera të lidhur me terrorizmin.
Por, pas kësaj kampanje mediale ai dhe me të edhe lajmet për të ishin zhdukur. Vend-ndodhja dhe pozita e tij në ISIS ishin të panjohura për publikun, derisa zëvendësi i tij në komandë, Ridvan Haqifi mori edhe rolin e Muhaxherit në propagandë, duke publikuar videot kërcënuese më vonë shumë të famshme ku ai kërcënonte se “nuk do të ju lëmë të qetë as në ëndrrat tuaj”, një kërcenim drejtuar qeveritarëve dhe “jo-myslimanëve” në Ballkan nga ai dhe disa ballkanas tjerë në ISIS, secili në gjuhën e tij amtare.
Nëse Lavdrim Muhaxheri është vrarë apo është një nga shumë lajmet e shumta ku terroristët herë vdesin e herë ri-shfaqën të gjallë, një dilemë e tillë mund të përfundojë veç kur të sillen prova materiale për vrasjen e tij, siç është trupi i tij, Por, si rëndom, trupat e xhihadistëve nga zonat e luftës në Siri e Irak, rrallë janë sjellë në vendlindje.
Kështu, megjithatë zyrtarisht ai qe zëvendësuar nga Ridvan Haqifi, për të cilin familja e tij në Gjilan po ashtu kanë deklaruar se është vrarë në Siri, e zëvendësoi në pothuajse gjithçka, komandë e propagandë, interesi për Muhaxherin nuk ishte shuar nga publiku. Interesim për të zgjoi madje edhe veç publikimi i një foto e tij me pamje të re, e publikuar nga Gazeta Express në gushtin e vitit 2016./GazetaExpress/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn